A Bizottság határozata
(1994. szeptember 20.)
az élelmiszerekre vonatkozó kérdések tudományos vizsgálata terén a tagállamok együttműködése keretében elvégzendő feladatok jegyzékének megállapításáról és a feladatok felosztásáról
(94/652/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekre vonatkozó kérdések tudományos vizsgálatában a tagállamok által a Bizottságnak nyújtott támogatásról és a tagállamok együttműködéséről szóló, 1993. február 25-i 93/5/EGK tanácsi irányelvre [1] és különösen annak 3. cikkére,
mivel a 93/5/EGK irányelv előírja az élelmiszerekre vonatkozó kérdések tudományos vizsgálatában a Bizottság támogatását, valamint a tagállamok együttműködését; mivel a 94/458/EK bizottsági határozat [2] megállapította az élelmiszerekre vonatkozó kérdések tudományos vizsgálatában való együttműködés adminisztratív irányításának szabályait;
mivel a 93/5/EGK irányelv 3. cikke előírja a tudományos együttműködés keretein belül elvégzendő feladatok jegyzékének, valamint az ahhoz kapcsolódó prioritásoknak a megállapítását, annak legalább félévente történő frissítését, valamint a feladatok elosztását a tagállamok között;
mivel a feladatok jegyzékének létrehozásakor és frissítésekor figyelembe kell venni a közegészségügy Közösségen belüli védelmének szükségességét, valamint az élelmiszerágazat közösségi jogszabályainak követelményeit;
mivel a feladatokat a tagállamokban rendelkezésére álló tudományos szakértelemre és forrásokra tekintettel kell elosztani, különösen a tudományos együttműködésben résztvevő intézmények között;
mivel az e határozatban előírt intézkedések összhangban vannak az Élelmiszerügyi Állandó Bizottság véleményével,
ELFOGADTA EZT A HATÁROZATOT:
1. cikk
Az élelmiszerekre vonatkozó kérdések tudományos vizsgálata terén a tagállamok együttműködése keretében elvégzendő feladatok jegyzéke, valamint azok felosztása a tagállamok között e határozat mellékletében szerepel.
2. cikk
A 93/5/EGK irányelv 2. cikke szerint a tagállamok által kijelölt minden hatóság vagy testület haladéktalanul tájékoztatja a Bizottságot azon intézményről vagy intézményekről, amelyek a mellékletben említett, számukra kiosztott feladatokat elvégzik. Haladéktalanul tájékoztatják a Bizottságot bármilyen változásról.
3. cikk
Legkésőbb 1995. január 1-jén, és azt követően félévente, a 93/5/EGK irányelv 2. cikke alapján a tagállamok által kijelölt minden hatóság vagy testület eljuttatja a Bizottságnak a számára kiosztott feladatok elvégzése során tett előrehaladásáról szóló jelentést.
4. cikk
Ennek a határozatnak a tagállamok a címzettjei.
Kelt Brüsszelben, 1994. szeptember 20-án.